
A Szentendrei és Váci kistérség területi elemzése a Dunakanyar Natúrpark koncepció megalapozására

Jelen tanulmány a Szentendrei és a Váci kistérség területi elemzését foglalja magába, mely a Dunakanyar Natúrpark koncepció szakmai megalapozásának részét képezi. A kezdeményezés lényege, hogy elősegítse a térség rejtett és köztudott értékeire felfűzött komplex programok létrejöttét és fenntarthatóságát. Alapvetően a vizsgált terület belső regionális különbségeit szeretnénk feltárni, mely segítséget nyújthat az eltérő fejlettséggel rendelkező települések problémáinak egyéni kezelésére. A közös munka alapjául szolgálnak a korábbi, Natúrparkok témakörében és a térség fejlesztési elképzeléseivel kapcsolatos szakmai tapasztalatok.
Célunk egy, a társadalom bevonására és összefogására alapuló fejlesztési elképzelés meghonosítása és a térség ez irányú alkalmasságának felmérése. Mivel a kutatásban résztvevő települések elemszáma kevésnek bizonyult a közkedvelt főkomponens vagy klaszteranalízisek elvégzéséhez, ezért egy saját fejlesztésű Benchmarking analízist használtunk fel módszertani alapként, mely alkalmas a területi különbségek mérésére. Ezen eredményekkel tárjuk fel a térségen belüli szentendrei és váci kiemelkedő centrumokat és a jellemzően az északi karéjon lévő leszakadó perifériákat, melyeket térképek segítségével jelenítünk meg. Véleményünk szerint az elemzés eredményei alapján központi szerepet betöltő települések a magját képezhetik a már említett Natúrparknak, és képesek ellátni a vele járó szervezési és kivitelezési feladatokat. Az elmaradottabb területi egységek számára pedig egy átfogó, a legjelentősebb infrastrukturális és társadalmi problémákra is megoldást jelentő programot ajánlunk.
A koncepció létrehozásának indokoltságát, illetve területbe illeszthetőségét a mennyiségi ismérvek mellett kvalitatív kutatással is szerettük volna alátámasztani, így ennek érdekében kérdőíves elemzést is végeztünk. Mint az az előzetes tapasztalatokból is kiderült, a térség egyik legnagyobb hiányosságaként a kooperáció hiányát lehetne megnevezni, mely szintén okot szolgáltat arra, hogy egy, a Natúrparkhoz hasonló, az együttműködést serkentő elképzelés valósulhasson meg a helyi adottságok jobb kihasználása érdekében. Továbbá tényfeltáró mivolta mellett szeretnénk, ha ez a dolgozat egy kezdeti lépésként szolgálna az általunk javasolt nagy volumenű projekt végrehajtásához.



